Kan Die NG Kerk Net Eerlik Wees Oor Die Toekoms? - Joy! Digital
Kan Die NG Kerk Net Eerlik Wees Oor Die Toekoms?
Deur: ds. Dubois du Toit (sr.)
Baie is die laaste paar jaar geskryf oor die Algemene Sinode (AS) van die NG Kerk se besluit in 2019 oor selfdegeslagverhoudinge wat vasgeloop in ons "ruim huis" is. Maar eintlik het die AS 'n baie groter ruim huis ingedagte en min mense besef hoe ruim die AS dink.
Droom Scenario 2030 se oogmerke
Met die Droom Scenario 2030 van die AS in beplanning, word daar van 'n reuse-nuwe kerklike verband gedroom as alternatief tot die huidige NG Kerk, want dit moet Reformerend-ekumenies wees, inklusief en relevant om hedendaagse lewenskrisisse aan te spreek, vloeibaar in 'n postmoderne wêreld sodat besluite, aksies en prosesse nie deur modernistiese, patriargale hiërargieë verhinder word nie.
Dit sal 'n nuwe, getransformeerde gemeenskap wees soos Jesus se bedoeling met Sý kerk as Sý liggaam (Joh 17, Ef 4). Hierdie "Een Liggaam van Reformerende geloofsgemeenskappe" kan begin met vyftien geloofsgemeenskappe in Suidelike Afrika wat reeds in verhouding staan met die NG kerk uit sendingywer en samewerkingsvennootskappe. Die NG-kerkverband sal dus hierdeur opgeskort word.
Ek pleit dat die AS vir elke lidmaat in die NG Kerk op voetsoolvlak van inligting sal voorsien en oor die implikasies sal inlig om so gou moontlik oor die skok kom en te rou oor dinge soos byvoorbeeld inklusiewe taal, eiendomme en bates vir almal se welsyn, watter belydenisgrondslag – byvoorbeeld Belhar gevolg sal word, die NG Kerk se naam wat gaan verander, diversiteit in liturgie en Woordverkondiging en sinodale strukture wat kan verander.
Wat gaan opgeoffer word?
'n Gereformeerde eksklusiewe kerk gegrond in die Woord en Belydenisskrifte waar "sonde, verlossing en dankbaarheid" ons identiteit vorm, sal in 'n ruim, inklusiewe huis plek moet maak vir relevante, etiese en dogmatiese verskille oor aborsie, genadedood, selfdegeslagverhoudings, seksuele oriëntasie en -identiteit, saamwoon, die bestaan van die duiwel, eenheid, versoening, geregtigheid – almal se Skrifbeskouings sal in ewewig gehou moet word.
As lidmate dit solank kan verwerk, hoef dit nie deur die AS afgedwing te word nie en kan elke lidmaat self 'n ingeligte besluit hieroor neem.